पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की जाँचों में बढ़ोत्तरी के चलते मरीजों की संख्या एक बार फिर बढ़ने लगी है। बुधवार को रिकॉर्ड 4787 सैंपलों की जाँच रिपोर्ट में 870 नए कोरोना मरीज मिले हैं। वहीं प्रशासनिक रिकॉर्ड में 6 मौतें दर्ज की गई हैं। इधर शहर के चिन्हित मुक्तिधामों में कोरोना प्रोटोकॉल से 41 शवों की अंत्येष्टि की गई।
आइसोलेटेड कोविड मरीजों को दे रहे परामर्श| मेडिकल कॉलेज के छात्रों द्वारा घर में आइसोलेटेड मरीजों के लिए कोविड हेल्पलाइन शुरू की गई है। 3 मई से शुरू की गई इस सेवा का विभिन्न शहरों एवं प्रदेशों के लोग लाभ उठा चुके हैं। डॉ. शुभांशु शर्मा ने बताया कि अभाविप की मेडिकल शाखा मेडिविजन जबलपुर के छात्र अपने सीनियर डाक्टरों और अध्यापकों के साथ मिलकर सेवा भाव से घर में आइसोलेटेड मरीजों को परामर्श प्रदान कर रहे हैं। डॉ. सचिन कुचिया, डॉ. राहुल कुमार गुप्ता, डॉ. राहुल गुप्ता, डॉ. वेदांत मोदी के मार्गदर्शन में यह सेवा प्रारंभ की गई है, जिसमें डॉ. अंकुर जाट, डॉ. पीयूष रावत समेत कई छात्र शामिल हैं।
अस्पतालों में बिस्तरों की जानकारी के लिए स्मार्ट सिटी के स्टार्टअप ने बनाई वेबसाइट
संक्रमित परिजनों के लिए ऑक्सीजन एवं वेंटिलेटर बेड ढूँढने में आसानी हो, इसके लिए कलेक्टर कर्मवीर शर्मा एवं निगमायुक्त संदीप जीआर के निर्देश पर स्मार्ट सिटी जबलपुर के स्टार्टअप एडवर्टो द्वारा https://jbp.covidstatistics.in/ वेबसाइट बनाई गई है, जिसके माध्यम से कोई भी व्यक्ति जबलपुर शहर के कोविड अस्पतालों में बेड की उपलब्धता की जानकारी प्राप्त कर सकता है। इसमें ऑक्सीजन एवं आईसीयू बेड की पृथक-पृथक जानकारी उपलब्ध है। जिस पर क्लिक करके अस्पतालों में रिक्त बेड की जानकारी जानी जा सकेगी।
इस वेबसाइट का अपडेशन समय-समय पर कोविड कंमाड एवं कंट्रोल रूम से प्राप्त जानकारी के अनुसार किया जा रहा है। वहीं ऐसे नागरिक जिन्हें बेड उपलब्धता की सही जानकरी है, वे भी वेबसाइट पर जाकर वॉलेंटियर के रूप में रजिस्टर्ड होने के बाद जानकारी अपडेट कर सकते हैं। इसी प्रकार संबंधित अस्पताल भी इसे अपडेट कर सकेंगे।
मेडिकल में अस्थाई कोविड वार्ड तैयार
कोरोना मरीजों को भर्ती करने के लिए मेडिकल कॉलेज में बन रहे अस्थाई कोविड वार्ड का काम बुधवार को पूरा हो गया। संभवत: आज से यहाँ मरीजों की भर्ती शुरू हो जाएगी। इनफ्लैटेबल स्ट्रक्चर मटेरियल से बने इस प्री-मेड वार्ड को स्कूल ऑफ एक्सीलेंस इन पलमोनरी मेडिसिन की पार्किंग में स्थापित किया गया है।
इसमें संक्रमितों के लिए चिकित्सा संबंधी अत्यावश्यक और आधुनिक सुविधाएँ रहेंगी। खास बात यह है कि इस वार्ड में भर्ती मरीजों के लिए वहीं ऑक्सीजन भी तैयार होगी। वेंटिलेटर सहित अन्य आपातकालीन सुविधाओं से वार्ड लैस रहेगा। प्रदेश में अपने तरह का यह पहला प्रयोग है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn